text: Pigernes skole i chok og sorg
  31 oktober 2016 kl. 14.32
  De to dræbte piger i Aabenraa gik i modtageklasse på Høje Kolstrup Skole og blev i formiddag mindet af elever og lærere.
  Eleverne på Høje Kolstrup Skole i Aabenraa mindedes mandag formiddag de dræbte piger, som gik i modtageklasse på skolen. Alle elever blev samlet ved 10-tiden og orienteret om situationen. Der blev tændt lys for pigerne og holdt et øjebliks stilhed.
   
  - Bagefter kom alle ud i klasserne, hvor eleverne fortalte, hvad de tænkte. Så forfærdeligt det end lyder, er vi nødt til at fortælle det, vi ved. Det handler om at formidle til børnene, at vi nok skal hjælpe dem igennem situationen, fortæller skoleleder Karsten Hansen til TV SYD.
  - Det er vigtigt at tale åbent og konkret om det, der er sket og lade eleverne tale frit om det, de tænker og føler, uden at presse nogen til noget, tilføjer han.
  Både elever og ansatte mødte mandag morgen ind til rygtet om, at de to elever var fundet dræbt.
   
  -  Nogle elever fortalte, at de havde hørt, hvad der var sket. Derfor kontaktede jeg straks politiet. Der var først en voldsom reaktion hos nogle af børnene og medarbejderne, og det håndterede vi ved at samle dem.  Vi handlede ud fra, at vi ikke vidste mere end, det, der stod i pressemeddelelsen fra politiet, fortæller Karsten Hansen. For skolen handler det om at give struktur, omsorg og informationer.
   
  Skolen fik hjælp til processen af to psykologer fra kommunen. Samtidig sendte skolen følgende meddelelse ud på forældreintra:
  Følgende orientering har Høje Kolstrup Skole lagt på ForældreIntra:
  Orientering vedr. familietragedieEn 27-årig syrisk mor og hendes to døtre, på henholdsvis syv og ni år er søndag aften fundet dræbt i en lejlighed i Aabenraa. Børnene var elever i Høje Kolstrup Skoles modtagelsesklasser.Skolen har afholdt en mindehøjtidelighed for eleverne, hvor vi tændte et lys for de to børn.Flaget er på halv resten af dagen.Fase 1 og fase 2 har været samlet i Spiren og fase 3 i Pilen, hvor eleverne er orienteret om den tragiske familietragedie. Efterfølgende har klasserne talt om det skete.2 af kommunens PPR-psykologer har været på skolen hele dagen.Der er aftalt handleplan i forhold til håndteringen i morgen og fremadrettet.
  
  